Document ID: /roh_data/filtered/fineweb-2-filterrobots_roh.jsonl.gz/43420

Muort motivs persunals ha gerau Ignaz Deplazes abdicau sin la fin digl onn 2020 sco gerau. La suprastonza communala engrazia a gerau Ignaz per la lavur prestada e giavischa ad el per igl avegnir tut bien.
Tenor art. 12 dalla constituziun communala ha liug tier talas abdicaziuns in’elecziun supplementara per il rest dalla perioda d’uffeci. L’elecziun supplementara ha la suprastonza communala fixau sin ils 29 da november 2020.
Tenor art. 21 dalla lescha da votaziuns ed elecziuns san ils vischinadis e gruppas d’interess da silmeins 15 votants far nominaziuns da candidats per il post che stat en elecziun.
Tuttas propostas per la gliesta ufficiala ein d’inoltrar a scret all’administraziun communala entochen ils 2 d’october 2020. Sin giavisch tarmetta l’administraziun tier ad interessents ni gruppaziuns gliestas per nominaziuns. Scadina proposta sto vegnir inoltrada cun la gliesta ufficiala.
Mintga candidat proponius sto vegnir orientaus digl emprem sutsignau dalla gliesta ch’el vegni proponius sco candidat per in uffeci e sto confirmar quei cun sia suttascripziun. Las candidaturas ston mintgamai cuntener num, prenum, onn da naschientscha, liug e professiun dil nominau.
Suprastonza communala